mteb/NusaParagraphEmotionClassification huggingface dataset:
Kini banyak urang yang balamo-lamo di toilet. Padahal toilet tu adalah tampek penyebaran kuman yang paliang capek. Toilet yang bantuaknyo barasiah se masih banyak kumannyo, apolagi toilet yang kumuah dan ndak tajago takah toilet-toilet umum di sekitar awak ko. Lah di buek-an fasilitas toilet umum jo pemerintah, tapi ndak bisa di jago jo masyarakatnyo. Akhirnyo toilet-toilet umum tu tebengkalai, dan urang-urang manahan panggilan alam sampai pulang. Baliak ka urang yang balamo-lamo di toilet. Banyak yang manyambi buka sosmed. Untuak alasan kesehatan, balamo-lamo di toilet tu ndak elok karno mambuek awak membuang banyak waktu secaro ndak sadar. Untuak itu, mari kurangi kebiasaan baok hp ke toilet mulai kini.
Kecoa merupokan salah satu serangga yang dapek menyebarkan babagai jenis bakteri dan virus  penyebab penyakik bagi manusia. hal iko dikarenakan kecoa hiduik di lingkungan yang kumuah dan mancari makan dari babagai tampek, tamasuak pembuangan sampah. Babagai riset manunjuakkan bahwa kecoa merupokan salah satu sumber bakteri Salmonella yang dapek menyebabkan keracunan makanan dan penyakik demam tifoid atau tipes bagi manusia. Kecoa bisa mencemari dengan kuman makanan atau minuman yang kito konsumsi. Katiko kito mengonsumsi makanan atau minuman yang alah terkontaminasi bakteri dari kecoa, kito akan berisiko untuak mengalami keracunan makanan dan kanai penyakik tipes. Sungguh babahayo bana yo serangga ketek yang ciek ko.
Keputusan untuak kalua dari rumah karano cinta ndak direstui dek urang tuo adolah kesalahan terbesar dalam hiduik. Kini laki-laki nan diperjuangkan pai maninggakan ambo di saaat ambo ndak punyo sia-sia. Tiok malam kini ambo hanyo bisa maratok i keadaan. Hiduik ambo alah kahilangan arah dan ndak tau harus pai kama. Sewa kostan bulan ko sabanta lai akan habis dan ambo ndak akan bisa mambayianyo karano ambo disiko hanyo bagantuang kapado laki-laki nan alah maninggakan ambo. Raso sakik hati, kecewa, sadiah, manyasa bacampua aduak manjadi satu dalam perasaan. Andai waktu bisa diulang akan ambo perbaiki sado nan tajadi. Tapi apolah dayo itu ndak akan mungkin.
Mambahas tentang baa nenek ambo katiko sakaraik mungkin agak tabu saaik ini. Padohal mangatahui hal-hal mengenai sakaratul mauik  penting juo kareno satiok manusio akan mangalaminyo. Ambo sabananyo masih sadiah katiko mambahas baa nenek ambo sabalum maningga, kareno ambo katiko nenek sakaraik bagitu maraso takuik. Sakaraik adolah raso sakik yang dirasoan oleh nenek ambo sabalum inyo maningga. Bantuak nenek ambo katiko sakaraik itu, angok nyo bantuak tacakiak, badan alah malamah, mato pancaliak an nenek kosong dan muluik manganga. Pado saaik nenek maraso kasakik an bantuak tu, ambo juo maraso takuik kareno indak siap rasonyo untuak kahilangan nenek untuak salamonyo di muko bumi ini.
Lisa sadang barjalan di koridor sekolahnya, Lisa mancaliak Postur tubuh nan inyo kenali barjalan manuju ka arah kantin. Saat itu Lisa langsung barteriak mamanggil namo kawannyo ka arah padusi nan sadang barjalan tasabuik. Mandanga ado nan barteriak di belakangnyo padusi itu segera manoleh ka arah Lisa dan tibo-tibo Lisa manjadi terkejut karano urang nan inyo teriaki tadi bukan kawannyo melainkan kakak kelasnyo. Saat itu banyak sakali urang nan mancaliak Lisa salah mamanggil namo urang dan mereka galak. Karano Lisa salah urang inyo langsung mambuek poster maminta maaf dan masuk ka dalam kelas. Satelah babarapo lama kemudian barulah Lisa keluar dari kelas dan barjalan manuju ka arah kantin sambil manoleh ka kanan dan ka kiri untuak manemukan kawannyo.
Fobia yang dialami dek manusio tantu biasonyo ado pangalaman yang malatar balakangi nyo. Sahinggo mambuek urang punyo katakuik an yang balabiah. Ophidiophobia salah satunyo namo fobia yang diidap dek kawan ambo. Inyo akan maraso takuik mancaliak ula, ambo tau itu katiko kami sadang jalan-jalan ka kabun binatang. Tanyato kawan ambo ko satakuik itu, padohal ula nyo antok se indak manga-manga di dalam kandang. Kecek nyo inyo dulu punyo pangalaman, tingga surang dirumah. Pas surang se dirumah inyo mancaliak ula, bantuak ula nyo tu warno hijau, ukurannyo indak ketek tapi indak lo gadang, taring nyo tacaliak bana tajam, muluiknyo katiko itu alah mangango. Indak ado urang yang bisa kawan ambo minta an tolong, inyo takuik bana katiko ula itu samakin maju. Untuang se indak lamo kemudia apak nyo pulang dan langsuang mambuang ula tasabuik.
Mancaliak senyum urang tuo katiko ambo ditarimo di perguruan tinggi dulu adolah salah satu hadiah nan paliang indah dari tuhan untuak ambo. Kalau disuruah nilai ma nan labiah bahagia ambo atau urang tuo ambo katiko ambo bisa masuak PTN mungkin ambo akan jawek urang tuo ambo. Jadi kalian jan pernah baranti dan manyarah bausaho. Selalu rajin baraja dan konsisten untuak selalu bisa maningkek an kemampuan kalian dalam bidang akademik. Selalu berbakti kapado urang tuo. Jan lupo selalu untuak minta doa ka urang tuo kalian katiko nio ujian bisuak. Semoga kalian bisa jadi anak nan sukses dan bisa membanggakan kaduo urang tuo.
Kabarasiahan tampek makan harus dipartimbangan katiko akan mambali makanan. Ado carito urang dapek 'bonus' cicak di samba pical ayam nan dipasannyo. Mambali makanan untuak makan malam memang manjadi caro nan palang praktis. Indak sibuk manyiapkan bahan-bahan dan mamasak, makanan bisa langusang disantok langsaung satalah siap dibali. Tatapi mamparhatikan kabarsihan tampek jualan makanan harus pulo manjadi hal  nan pantianng nan harus dilakukan. Tamprk jualan nan barasiah dan higienis manjadi faktor pantiang nan manantukan makanan tasabuik sehat atau akan banyak takontaminasi bakteri dan kototraan nan indak diinginkan. Panamuan cicak sontak mangajuik an urang nan mambali nan mano sadang manyantap basamo kawan-kawannyo jo samba merah nan mangunggah salero. Pasalnyo cicak ditamukan batuah-batuah dalam kondisi utuah dan alah balumua samba.
Katiko sadang sanang-sanang basamo keluarga di salah satu acaro nan sadanf diadoan, Sindi mandapekan telepon dari salah satu nomor nan indak inyo ketahui. Sindi nan penasaran pun maangkek telepon tasabuik. Indak lamo kalua suaro laki-laki nan mangecekan kalau Sindi mandapekan hadiah dari sponsor karano Sindi alah mandaftar dan nomor undiannyo tapiliah manjadi pemenang. Sindi nan saat itu alum picayo samo urang tasabuik hanyo maiyokan keceknyo. Untuak mambuktian informasi nan urang tasabuik sampaikan, Sindi dengan capek mangecek postingan tabaru dari tampek inyo pernah mamasang undian. Dan batua sajo kironyo nomor undiannyo adolah nomor nan tapiliah untuak manjadi pemenang. Sindi nan mancaliak itu langsuang sanang dan malonjak karano hadiah lightstick nan inyo idamkan akan inyo punyoi. Satalah itu, Sindi langsuang chat admin instagram nan maadoan undian. Mancaliak respon admin nan maminta alamat mako Sindi pun mangirim alamatnyo. Limo hari kemudian hadian undian nan barupo lightstick pun sampai karumahnyo. Sindi takajuik karano undian nan inyo iseng ikuik itu tarnyato batua.
Pasti barek rasonyo untuak manarimo kanyataan harus bapisah jo urang nan punyo arti nan sangaik penting dalam hidup kehidupan wak. Perpisahan adolah momen nan akan dialami oleh sado urang. Antah itu bapisah jarak, ruang, waktu, atau kamatian. Satalah bapisah hal nan paliang elok nan wak bisa lakukan adolah taruih bajalan dan malapehan. Wak harus bapindah (move on) ndak harus untuak nan bapisah jo pasangan, bisa lo untuak kawan dan keluarga, bahkan impian wak. Move on ndak berarti malupoan, move on labiah ka manarimo. Barantilah mambebani diri wak untuak malupoan kasadiahan sacapeknyo. Nan wak paralu lakukan adolah manarimo perasaan nan wak rasoan satalah bapisah, baru wak bisa move on
Heran bana ambo samo urang nan siap mangubik ambo ko. Kayaknyo urang ko malu dek nyo kiro ambo ko kawannyo. Makonyo nyo bae balari sakancang-kancang nyo. Sabana nyo hal biaso tu nyo. Mungkin banyak lo urang nan pernah mangalami kejadian sarupo. Cuma caro awak menangani se nan beda. Kalau ambo sadang barado di situasi mode tu hal nan pertamo nan ambo lakukan adolah minta maaf ka urang nan bersangkutan. Kecek an lo alasan awak mangubik nyo apo. Kecek an se sajujur-jujurnyo. Kecek an baso wak kiro nyo adolah kawan, saudara, atau urang nan awak kenal. Nan kaduo, barulah minta izin untuak pai. Pastinyo caro tu akan taliek labiah sopan.
Dikaja dek hewan nan awak takuik, sia nan pernah mangalami hal iko. Pasti lah indak asiang samo kajadan iko. Mungkin awak pernah mangalaminyo atau mungkin ado kawan, kaluarga atau kenalan awak nan mangalami hal iko. Kalau sempat tajadi hal iko mungki bagi sabagian urang biaso se. tapi sabagian lagi mungkin bisa sajo trauma dan indak bisa pai atau mangunjungi tampek iko. Nah kalau alah trauma awak bisa maubek scaro parlahan. Bisa awak maajak urang tu untuak konsul ka dokter atau bisa pulo awak maajak bakenalan jo hewan tu tapi malalui gambar talabiah dahulu. Baru ka hal nan labiah jaleh takah video dan mancaliak lansuang ka kabun binatang
Tanggal 14 Februari adolah tanggal nan dikenal samo masyarakat umum yaitu hari Valentine. Dimaa hari itu adolah hari untuak pasangan maungkapkan raso sayangnyo. Hari tasabuik pun adolah hari nan biasonyo dipanuhi dengan pambarian hadiah barupo coklat atau bungo. Andi dan Nadia adolah pasangan nan baru jadian tahun lalu. Dan dihari itu,Nadia mandapekan hadiah barupo bungo dan coklat dari Andi. Lelaki tu maagiahan hadiahnyo langsuang ka rumah Nadia. Nadia nan mancaliak Andi sadang dimuko rumah sambia mambaok bungo dan coklat pun indak dapek manahan rasa takajuiknyo karano Andi bukanlah pribadi nan romantis mode iko. Tapi anggapan tasabuik langsuang hilang karano kini Andi mambaok hadiah nan sangek Nadia suko.
Katiko ambo punyo kainginan nan kuek untuak mangarajoan sasuatu, ambo acok talupo jo konsekuensi nan akan ambo dapekan kalau ambo gagal mandapekan hasil nan terbaik. Satiok mandapekan kagagalan, tubuah ambo rasonyo pun ikuik bereaksi bantuak malawan ka kenyataan, ndak siap jo kegagalan nan ambo alami. Kapalo ambo sakik dan paniang . Rasonyo tekanan darah ambo turun sakatiko, kapalo ambo rasonyo baputa-puta jo badan taraso lameh ndak batanago. Ambo pun ndak bisa manyambunyian ekspresi kasedihan satiok maraso gagal, ambo jadi sulik tasenyum dan tatapan mato acok nampak kosong se pandangannyo. Kadang mancubo untuak manyembunyikan parasoan sadiah ambo ko malah mambuek reaksi tubuh ambo makin manjadi-jadi
Ditahun kini, angkatan 2018 jurusan akuntansi diharuskan untuak mangikuti Ujian Kompetensi Berbasis Komputer nan marupokan metode pangujian tahadok materi-materi nan dari semester 1 sampai 7. Ujian iko dilakukan di labour komputer fakultas. Katiko mamasuki ruangan, Eni langsuang grogi untuak ujian. Hal iko biaso nan tajadi katiko Eni gugup akan sesuatu. UKTB iko baguno untuak syarat maajuan seminar proposal. Ujian balangsuang salamo 90 minik dengan soal nan diagiahan yaitu 65 soal. Soal-soal ado nan dari bidang akuntansi keuangan, manajemen keuangan, pengauditan, perpajakan dan lain sabagainyo. Eni nan alah baraja sabalumnyo cukuik tanang katiko soal alah muncul di layar komputer. Bajalannyo waktu ujian, Eni sibuk jo karateh diateh meja jo kalkulator nan sadang inyo utak-atik untuak mancari jawaban dari pertanyaan. Duo minik sabalum waktu submit ujian abih Eni langsuang maiisi asal jawaban untuak pertanyaan nan inyo alum dapek. Tapi untuangnyo, katiko inyo manyudahan ujian nilai nan kalua lewat dari standar minimun kelulusan yaitu 75 persen betul dari jumlah soal.
Ndak ado nan manyangko kalau Ria Ricis akan menjadi sosok nan terkenal sarupo kini. Dulu ndak ado nan tau jo Ria Ricis, bahkan banyak nan mancimeeh konten nan nyo buek di Youtube. Tapi samanjak nyo dapek penghargaan sabagai pambuek konten Youtube dengan subscriber tabanyak sa Asia mambuek urang nio bantuak Ria Ricis. Dari siko dapek diambiak pelajaran sabara pun urang mancimeeh awak jan pernah didangaan. Danga an se komentar positif nan bisa mambangun awak labiah baiak ka mukonyo. Ndak ado nan tau jalan iduik. Bagi kalian nan nio jadi Youtuber tapi masih dipatah-patahan dek lingkungan kalian tetap semangat. Mulai se dulu. Beko InsyaAllaah hasil akan maikuti sasuai jo usaho kalian.
Sabalun lalok biasonyo ambo suko barandai-randai sambia overthinking. Kali iko ambo barandai-barandai baa kalau ambo hiduik surang se di suatu tampek. Ambo tingga di kota nan awalnyo ramai, tibo-tibo ndak ado urang ciek pun. Urang-urang nyo mailang, kota nan ribuik jadi haniang. Jalan-jalan isinyo kendaraan tapi ndak ado nan mangamudi. Awalnyo mungkin lasuah karno wak bisa mancubo apo nan ado di kota tu gratis dan sasuko hati wak. Tapi itu raso sanang ndak akan batahan lamo. Lamo-lamo ambo akan maraso kesepian dan sadiah karno taragak jo urang-urang apolai keluarga dan kawan. Sakatiko ambo maraso sadiah dan takuik kalau itu sampai tajadi.
Sanang bana akhirnyo ambo jo suami bisa mambali rumah di cluster ko tanpa KPR alias lunas. Banyak nan heran ba a kok samudo ko alah bisa se mambali rumah mewah duo tingkek di Ibu kota. Padahal kuncinyo cuma hiduik sederhana. Jadi bagi kalian nan nio sarupo kami apolai anak-anak mudo nan baru bakarajo dan baru manikmati lamaknyo pitih dari hasil karingek surang, jan sampai terlena. Manabuanglah dari kini karano kebutuhan tu akan selalu bertambah. Kalau kalian talambek mambali rumah beko akan baradu jo kebutuhan pendidikan anak dan lain-lain sahinggo bisa tatunda untuak mambali rumah nan marupokan kebutuhan primer awak sadonyo.
Kelahiran anak marupokan hal nan mambahagiakan dan patuik disyukuri. Beberapa urang manyambuik kelahiran bayi dengan maadoan berbagai upacara kelahiran bayi. Salah satu jenis upacara kelahiran bayi adolah aqiqah. Aqiqah adolah hal nan dianjurkan bagi umaik Islam. Dek itu makonyo sebagian urang nan baragamo islam mangarajoan untuak maneladani Nabi Muhammad SAW. Upacara aqiqah dikarajoan dengan caro manyambaliah hewan barupo domba/kambiang. saikua kambiang untuak bayi padusi dan 2 ikua kambiang untuak bayi laki-laki. Sasudah itu kambiang dimasak dan dibagi-bagian ka tetangga jo dunsanak sadonyo. Kini ko lah banyak tasadio jasa nan malayani catering khusus untuak aqiqah sahinggo mampamudah urang tuo nan nio mangaqiqah anaknyo.
Ibo wak kini jo nasib si Tina. Lah tagaduah mental jo jiwanyo. Sabana ndak takao nyo manangguang masalah nyo tu lai. Lah suko managih-nangih surang dan mamanuang-manuang se karajo nyo kini. Bamulo dari lakinyo barutang ke rentenir. Abis tu dek laki nyo lah maningga sahinggo inyo lah nan harus mambayia utang nan nyo buek dek laki nyo tu, sadangkan karajo si Tina ko hanyonkaryawan swasta biaso. Dek nyo ndak takao mambayia utang lakinyo tu sampai-sampai nyo pamaluan dek rentenir. Ndak takao kini nyo basarobok jo urang karano lah malu manampak an muko ka urang rami. Untuang lah nyo masih punyo urang gaek nan maurus nyo.
Caritonyo ambo mancaliak cirik cicak didakek-dakek dindiang kosan. Banyak juo tanyato cirik cicak tu, padohal ambo baru pai manginap tampek kawan 2 hari. Baru tinggal 2 hari banyak cirik cicak tu, di sela-sela dindiang bawah lantai. Ambo pas masuak kamar tu jajok mancaliak cirik cicak. Walaupun ketek tapi manjajok an bana, tapi manuruik ambo masiah mending lah cirik cicak ko kareno bisa langsuang disapu atau dikumpuan sakaligus langsuang. Kalua cirik hewan lain kadang bagalenyei bana, kalau nan iko lai kareh bantuaknyo. Ambo sapu se soalnyo kamar ambo surang masak urang nan mamabarasiahan, walaupun sabananyo ambo jajok bana mancaliak cirik cicak ko.
Ambo ko tamasuak urang nan baprestasi di sakolah. Satiok semesternyo ambo dapek rengking taruih. Ndak main-main, rengkingnyo ndak hanyo sabateh 10 besar, tapi selalu rengking 1. Alah jadi rahasia umum kalau ambo ko adolah anak kesayangan dari sadoalah guru nan ado di sakolah ambo karano ambo panuruik, mangarajoan PR traruih, dan punyo nilai ulangan selalu rancak. Hingga di suatu katiko, ambo lupo mambawo buku PR.  Mungkin ndak sangajo pas mamasuak an bekal ka dalam tas ambolupo mamasuak an buku PR nan ambo latak di ateh meja baraja. Dek iko adolah kejadian pertamo kali ambo ndak maagiah an PR mako ambo sangaik cameh, takuik, sampai jantuang ko badabuak-dabuak karano takuik diberangan dek guru. Ambo takuik disuruah tagak di muko kelas sapanjang jam pelajaran dek gara-gara ndak buek PR. Tapialhamdulillah, karano ambo salamo ko ndak pernah ndak mangarajoan PR, alasan ambo ditarimo dek guru sahinggo ambo ndak jadi kanai berang.
Maagiah apresiasi atas pancapaian urang tadakek adolah hal nan dapek dilakukan untuak mamotivasi urang tasabuik untuak bangga aateh pancapaiannyo sahinggo dapek mamanfaaatkanyao untuak bakembang. Manuruik penelitian, mambari hadiah dapek mamperbaiki motivasi dan suasano hati. Pancapaian takah maraih juara katiko olimpiade atau juara kelas. Pambarian hadiah iko indak harus barupo barang maha, bahkan babantuak piala sabagai bantuak ataeh pancapaiannyo pun dapek manigkekan motivasinyo untuak maraih pencapaian nan labiah banyak. Jadi sabagai urang tadakek hendaklah manghargai atau maagiah apresiasi ateh pancapaian. Dengan bagitu, inyo dapek maraso ado urang nan sanang samo pancapainnyo. Hadiah pun indak haruih babantuak barang bahkan ucapan salamek dengan tulus pun alah manjadi hadiah nan berhargo.
Waktu ketek ambo pernah ditingga dek amak ambo di rumah. Katiko itu amak ambo pai ka pasa dan di rumah indak ado siapo-siapo salain ambo. Sabananyo saat amak ambo pai, ambo sadang lalok karano katiko itu hari minggu pagi. Namun, indak lamo katiko amak ambo pai, ambo jago dari lalok. Katiko ambo jago lalok ambo  takajuik maliek lampu rumah mati dan indak ambo tamukan siapopun di rumah. Ambo pun langsuang mancubo untuak mambuka pintu rumah, tapi tarnyato pintu rumah dikunci dari lua. Ambo maraso katakutan saat itu karano ambo kiro ambo ditinggakan dek amak ambo. Namun, saat ambo manangih karano takuik, amak ambo pulang dan langsuang mananangkan ambo.
Carito tantang sarawa nan cabiak adolah carito nan mamalukan sarato paliang lawak. Hari itu waktu ambo masih kuliah ambo baru pulang dari kelas di kampus dan langsuang pai ka UKM marching band nan ado di kampus. Kabatulan waktu itu adolah latihan awal untuak mahawiswa baru nan masuak manjadi anggota UKM. Babarapo kawan ambo dan senior manjadi pandampiang sarato palatihan untuak awal partamuan. Karano hari itu waktu nyo mepet samo kuliah ambo, jadi indak bisa pulang dulu untuak mangganti baju, jadi masih makai baju kuliah. Ambo waktu itu mamakai kameja dan celana bahan nan emagn indak bisa dibaok untuak malakukan gerakan sacaro bebas. Jadi, katiko ambo mamparagakan babarpo gerakan dasar karnao talalu basamangek, indak sangajo sarawa ambo cabiak dimuko anggota baru. Sakiang malunyo ambo, muko ambo manjadi merah dan pulang minjam saruang sekre untuak pulang ka kosan.
Maria gagal dalam tes panarimoan tanago kerja Badan Usaha Milik Negara. Maria gagal waktu wawancara jo user, disitu rasonyo maria sadiah bana karena perjalanan inyo alah tahanti di wawancara tu. Walaupun maria sadiah dan manyasa tapi inyo tau lo penyebab indak bisa manjawek dengan lancar pertanyaan user. Maria ko kurang baraja manyampaikan dan manjawek sesuatu secara tatap muko, maria kurang tau baa carongo Interview user. Padohal nialai maria gadang wakfu Tes online jo Interview onlien tapi karena inyo sepelekan jadilah yang harusnyo inyo bisa jawek tapi waktu di depan user ndak bisa. Manuruik maria kegagalan dalam hiduik nyo ko hanyolah sebagai palajaran untuak manuju yang ado didepan inyo bisuak nan tatunda.
Untuak urang nan panjajok bantuak ambo ko. Pasti nio tasasak mode apopun indak ka nio mandakek. Bantuak ambo mancaliak toilet tampek ambo baranti ko. Sabana manjajok an, bantuaknyo pas masuak alah tacium baunnyo, dari lua teras toilet tu alah kumuah, banyak bercak sendal, ado bakeh tanah, banyakloh sampah, didalam toilet tu kuniang bana. Pokoknyo sabana manjajok an kalau ambo kecek an bantuak dari toilet tu. Kawan-kawan ambo pun kalau nan mancaliak iko ambo raso akan marasi jajok juo. Akhirnyo ambo indak jadi ka toilet tu kareno ambo urangnyo panjajok. Apolai mancaliak nan mode tu. Labiah ancak ambo cari toilet nan lain.
Satiok bank ulang tahun, bank biaso maadoan undian untuak nasabah-nasabahnyo nan setia dan loyal dengan hadiah nan lua biaso, dari alaik elektronik sampai oto. Novi adolah salah satu nasabah loyal dari bank tasabuik. Poin transaksi alah cukuik banyak dan bisa dituka untuak ikuik undian. Novi iseng-iseng sajo manukaan poin transaksinyo untuak undian dek maraso sayang se kalau poinnyo ndak pernah dipakai. Novi ndak terlalu baharok ka manang undian. Waktu hari ulang tahun banknyo, Novi dapek telepon dari bank tasabuik kalau Novi manang undian dan dapek ciek honda. Spontan se Novi takajuik ndak picayo iseng-isengnyo bisa mahasilan honda ciek. Novi lompek-lompek dek sanang mandapek telpon manang undian dari bank. Inyo ndak manyangko bisa dapek honda ciek.
Kalau kalian caliak di sapanjang jalan manuju pantai gondoria tu banyak urang nan manggaleh sala lauak, karipik udang, karipik sala, dan masih banyak jenis gorengan lainnyo nan sangaik manggugah salero bagi sabagian urang. Tapi ambo pribadi ndak pernh sakali pun nio mancubo makanan nan nyo jua dek urang-urang tu. Sabananya bukan karano menu nan nyo jua. Ambo suko bana jo sala lauak dan karipik udang tapi caro penyajiannyo tu nan mambuek ambo ndak nio untuak mancubo nyo. Bayangan se lah bara banyak nyo abu jalan nan malakek ka makanan tu karano makanan tu takambang se di pinggia jalan. Mungkin sabagian urang ndak paduli tapi ambo sangaik paduli terhadap hal iko.
Ndak ado nan malarang kalian untuak mamaliaharo binatang di rumah. Cuma jan sampai binatang nan kalian paliharo tu mambuek rusuah urang. Contohnyo se tetangga ambo. Nyo punyo ayam tapi bakaliaran se disekitar komplek rumah ko. Alah jaleh komplek rumah ko rumahnyo ndak bapaga jadi kalau binatang tu ndak di kandangan manggaduah ka nan lain. Nyo bae taccirik bagai di pakarangan rumah urang. Nan labiah parahnyo sanak ambo ado nan takuik jo ayam. Malah bisa dikecek an pobia. Takuik bana nyo kalau di kaja dek ayam tu. Jadi tolonglah diparatian kenyamanan awak basamo. Nan namonyo awak batatangga ko alah seharusnyo saliang tenggang manenggang.
Kantuik iolah hal nan takadang indak dapek ditahan walaupun awak alah barusaho sakuek tanago, apo lai katiko mamng dalam kaadaan nan indak mamungkinkan, contoh nyo katiko awak bana bana tasasak nan buang aia, tapi kaadaan indak mamungkinkan, dek alah indak tahan bana akhianyo tapaso untuak manahan kantuik, ruponyo kantuik ko alah indak tatahankan sahinggo katiko barusaho ko bukannyo malah ndak babunyi namun malah akhianyo kantuik ko kalua disaratoi jo isi paruik nan lah ditahan sadari tadi sahinggonyo bukan maelakan malu namun malah mambuek awak manjadi tambah malu. Sahinggo indak barani dan indak tau dimano ka manampekan muko awak lai do. Saolah olah sado urang mancaliak awak.
Demam pangguang biasonyo manjadi katakukan surang untuak babarapo urang. Damam pangguang adolah kakhawatiran, katakuik an atau fobia nan bahubungan jo panampilan di muko panonton atau kamera. Bantuak katakuik an ko dapek mandahului atau manyaratokan panampilan di muko umum. Pikiran-pikiran yang indak paralu langsuang tibo di kapalo kalau alah naiak pangguang. Raso akan digalak an dek urang, takuik salah, takuik salah mangecek di muko urang banyak awal dari raso demam pangguang tu mulai marasuki badan. Padahal pikiran-pikiran bantuak itu hanyo sabagai sugesti indak mandasar dan raso pacayo diri nan randah pado diri surang. Tetap tenang dan maningkek an kapacayo diri bisa manjadi kunci untuak manghilangkan raso damam pangguang.
Malu marupokan hal yang wajar dimiliki manusia. Hanyo sajo jiko katalabiahan ndak elok juo do. Mungkin yang balabiahan ko disebaban ado trauma atau kejadian masa lalu. Tapi awak harus badamai jo raso malu tu. Maskipun indak mudah, tapi ado babarapo langkah untuak mangatasi hal itu. Yang patamo parhatian apo yang mamicu raso malu datang. Cubo evaluasi atau tulih apo sajo yang mambuek awak maraso malu. Langkah kaduo, ubah pikiran wak. Takadang pikiran negatif dapek manjadi racun bagi raso malu yang alah wak miliki. Langkah katigo, tarimo diri kalau awak memang maraso malu. Tapi hal tasabuik injan bakapanjangan. Langkah kaampek, jauhan urang-urang yang mambuek raso malu wak muncua, dan yang tarakhia dan paliang pantiang maafan diri wak surang atas apo nan tajadi yang mambuek adonyo raso malu.
Sabana ndak manyangko ambo manang undian shampo. Dari nan awalnyo cuma iseng ikuik undian dek gara-gara kawan ambo manandoi namo ambo di instagram. Tau-taunyo tadi pagi ambo dapek pemberitahuan kalau ambo tapiliah manjadi salah satu urang nan baruntuang mandapek an paket perawatan rambuik dari merek keratin. Kebetulan ambo butuah bana lo paket perawatan tu soalnyo alah bara lamo ko ambo lah jarang lo marawat rambuik. Dari undian tu ambo dapek sampo, conditioner, masker rambuik, vitamin rambuik, dan sprai rambuik dari merek nan mangadoakan undian tu. Bisuak ko ambo cubo lo ikuik undian-undian nan lain. Siapa tau razaki ambo lo disinan.
Kini ambo baru sadar tanyato pantiang bana untuak mempertahankan kepercayaan urang lain ka awak. Ambo dulunyo urang nan manyapelehkan sadoalah kecek urang tuo ambo ataupun urang lain nan ambo sayang. Ambo mambuek kecewa urang tuo ambo juo karena alah mamakai pitih sakolah nan harusnyo ambo bayarkan ka sakolah. Sadiah bana ambo waktu sadar baa ambo alah mangacewakan kaduo urang tuo ambo. Manuruik ambo ndak ado kato talambek, kini kalian nan mode ambo harus barubah lai. Kepercanyoan itu memang indak nampak tapi sangaik bahargo. Mangecewakan urang nan awak sayang baru taraso kalau inyo alah pai dari kehidupan awak akan mambuek awak bagitu manyasa dan indak bisa dirubah lai. Sabalum itu tajadi rubahlah kelakuan buruak awak dan sayangilah urang nan awak sayangi.
Katiko awak mancaliak kecelakaan dijalan sabananyo apo yang harus awak lakuan. Tantu awak punyo raso ingin manolong. Katiko awak manolong, indak disadari se awak kanai juo talibaik dalam kasus tasabuik. Dijadian alah saksi untuak kejadian kecelakaan, yang artinyo harus baurusan jo hukum. Untuak itu supayo indak disalahan, caliak apokah masih hiduik urang tasabuik atau alah maningga dan agiah tando supayo bisa mamudahkan patugas medis, dan jan manyantuahnyo dulu. Katiko awak mancaliak palaku saharusnyo awak bisa managaak kabenaran. Untuak itu bagi awak kasadonyo jan takuik manjadi saksi kacelakaan, untuak bisa mamparmudah kasus yang tajadi salasai. Cukuik panggia langsuang pihak bawajib katiko awak mancaliak dan jan manyantuah korban kalau awak takuik.
Hari ko adolah hari ambo tampil di pangguang sabagai perwakilan kelas di acara pentas seni di sakolah ambo. Katiko persiapan rasonyo alah maksimal. Tibo-tibo pas manyanyi di hari H suaro ko ndak kalua. Musik pangiriang alah bamain sedangkan nan suaro ndak kalua. Betapa paniknyo ambo saat itu. Jujur katiko di tanyo dek kawan-kawan pas salasai tampil ambo ndak tau harus manjalehan apo. Nan ambo rasoan tu cuma tagang se di ateh pangguang. Salabiah dari itu ndak ado. Kalau kecek kawan ambo, saat itu ambo kanai panic attack (serangan panik). Biasonyo serangan panik ko banyak tajadi saat urang tampil di muko umum.
Sabananyo ambo alah tabiaso hiduik surang di perantauan samanjak ambo kuliah ka Jawa. Tapi walaupun alah tabiaso kadang-kadang perasaan sadiah karano hiduik surang tu muncul sacaro tibo-tibo. Biasonyo perasaan tu muncul katiko setelah sibuk jo hiruk pikuknyo karajo tibo-tibo sampai di kostan dihadok an dengan suasana sunyi nan bertolak belakang jo situasi di kantua sabalumnyo. Ka manalepon urang tuo di kampuang pasti alah lalok, ka mandanga musik kareh-kareh pun mambuek tetangga tagaduah. Satu-satunyo caro nan biasonyo ambo lakukan dalam situasi saroman tu adolah solat sunah, badoa ka tuhan, sambia mambaco ayat-ayat suci Al-ur'an. Setelah mangarajoan hal tasabuik hati nan awalnyo kosong manjadi labiah tanang.
Kamatian adolah hal nan alami dan ndak bisa dielakan. Kamatian mambaok kasadiahan dan penderitaan untuak keluarga nan ditinggaan. Kasadiahan nan dirasoan oleh keluarga bisa berkurang kalau dapek marelakan urang nan maningga. Salah satu caronyo yaitu maingek dan dan manganang kabaiakan urang nan maningga dengan caro malakuan upacaro kamatian. Upacaro kamatian adolah kagiatan nan dilakuan oleh sanak keluarga untuak maanta urang nan maningga. Salah satunyo dilakuan oleh urang-urang Tionghoa. Urang Tionghoa nan baragamo Buddha maanggap kalau kamatian bukan lah akhir dari kehidupan. Kamatian ndak bararti putuihnyo ikatan jo sanak keluarga. Wakatu berkabung sanak keluarga diwajiban untuak mamakai baju tatantu. Untuak anak laki-laki harus manggunoan baju dari kain blacu, sadangkan nan padusi ditambuah jo kain nan karucuik nan manutuik kapalo.
Maludah sambarangan ndak hanyo dianggap indak sopan, tapi dapek manimbulan potensi atau panyakik-panyakik bahayo bagi urang lain di sekitar awak baiak malalui kontak langsuang atau pun malalui udaro. Salah satu rasikonyo tu adolah dapek manuluaran panyakik babahayo. Panilitian mamaparkan bahwasonyo katiko urang yang punyo panyakik tatantu maludah di sambarangan tampek, virus, bakteri yang babahayo akan bapindah dari ludah dan masuak ka hiduang, tanggorokan, dan paru-paru urang yang mahiruiknyo. Kalau bak itu, jumlah panyakik, bak tuberkulosis, hepatitis, meningitis, atau Epstein-Barr, dapek ditularan. Panyakik-panyakik tu dapek bapindah malalui droplet (patikel aia kaciak) yang batugas untuak mambaok mikroorganisme, yang indak sangajo di hiruik urang lain.
Jarang ado urang nan mamiliah untuak manjalani hiduik surang taisolasi indak nio bainteraksi langsuang jo urang lain tanpa alasan tatantu. Umumnyo yaitu dikaranokan kurang nyamannyo atau hilangnyo kepercayaan tahadok lingkungan nan biaso inyo tinggali. Sabananyo indak ado urang nan nio hiduik surang, satiok urang memerlukan interaksi dan rasa sayang karano manusia sejatinyo adalah makhluk sosial. Tapi katiko inyo punyo masalalu nan kurang menyenangkan di lingkungannyo nan dulu, itu hak inyo untuak bapindah atau mamutuihan hubungan jo urang nan talibat. Sahinggo inyo mandapekan raso nyaman untuak dirinyo surang sebab cuma mamikian kebahagiaan dirinyo sendiri dan maraso indak mampu untuak mambahagian urang lain.
Paliang jajok bana kalau mancaliak ado makanan busuak pas nio makan. Iko tajadi di diri ambo surang, pas lapa paruik malam-malam nio makan. Rancano nio makan roti kareno itu se yang ado nyo. Kareno memang manuruik ambo kalau pas makan mancaliak hal nan busuak tu manggaduah salero makan jadinyo. Pas itulah ambo tacaliak kalau roti nan ambo bali kapatang alah busuak. Ondeh jajok bana ambo mancaliak roti busuak. Baa kok bisa capek bana roti tu babaun, alah basi se dan bajamur hijau. Sabana tabukti kan alah jajok bana ambo jo roti itu, bisuak indak nio ambo bali roti di tampek itu lai.
Gian baru mengadopsi kuciang Persia yang dibalinyo di facebook patang. Sanang bana Gian pas mancaliak kuciangnyo lah ado dirumah. Sabana mandehnyo malarang Gian piaro kuciang ras. Alah dikecek-an kalau payah mauruih kuciang ras tu, apolagi mambarasiahan ciriknyo. Tapi gian kareh juo, lah dibalinyo sagalo keperluan kuciang tu mulai dari kasiak khusus kuciang, makan kariang makan basah dan lain-lain. Sado kebahagiaan Gian hilang katiko nyo harus mambarasiahan cirik kuciangnyo yang tacirik di ateh kasua. Dengan perasaan jijok Gian tapaso mambarasiahan dan manuka sprei rumahnyo. Padahal ko baru hari pertamo inyo punyo kuciang di rumah, tapi lah panek se karno kuciangnyo banyak ulah
Sajak 2 hari nan lalu Tika indak bakarajo di perusahaan tampek inyo bakarajo dulu lai. Tika alah ditetapkan masuak ka dalam daftar urang nan kanai PHK, sadiah bana tika waktu mandanga namonyo disabuik juo. Awalnyo alun picayo lai si tika ko, setelah inyo caliak karateh tu baru inyo ndak bisa berkata-kata lai. Sadiah bana katiko awak alah nyaman di tampek karajo tapi indak bisa disiko lai karena alah kanai PHK. Baa caronyo mangecek ka atasan lai, namo awak ko alah tabuek di karateh tu. Sakik bana perasaan tika, indak bisa juo basobok jo kawan-kawan inyo di tampek karajo tu lai.
Kalian pernah ndak si maraoan baa tingga surang, hiduik surang ko taraso bana sadiah nyo. Apolai kalau awak alah tabiaso rami, tibo-tibo tingga surang labiah taraso bana langangnyo. Baa yo rasonyo tu bisa ambo gambarkan bantuak sadang tingga di ruang nan kosong warno putiah dan basekat do, nio manga ss awak ndak tau. Baa lai alah nasib ambo mode ko ditingga urang nan ambo cinto, ambo dibaok pai jo suami ka rantau dan inyo karajo jauah di luar negeri. Amak jo apak ambo cinta patamo ambo ado di kampuang, nan suami ambo cinta kaduo sadang bakarajo labiah jauah lai. Ambo alun punyo anak jadi taraso bana surang-surang se.
Katiko SD biasonyo rutin diadokan suntik gratis satiok tahunnyo. Bagi anak-anak SD tantunyo iko bukanlah suatu hal nan manyanangkan. Ambo salah satu urang nan maraso takuik disuntik katiko ketek. Ado banyak hal nan mambuek ambo takuik disuntik waktu itu. Ado ciek carito katiko sakolah ambo mangadokan suntik gratis seperti biasonyo. Katiko itu ambo masih kelas 2 SD. Karano ambo maraso sangaik takuik akan disuntik, ambo kabur dari sakolah sampai mambuek guru ambo paniang. Saat itu ambo kabur pulang ka rumah dan mambuek amak ambo binguang karano ambo pulang sabalum jamnyo. Namun, pado akhirnyo ambo tetap disuntik karano guru ambo datang ka rumah dan manjapuik ambo.
Mutia sajak ketek rasonyo bisa dikatoan jarang kalau sadang ulang tahun tu dirayoan. Mutia pun alah tabiaso se kalau indak rayoan, malah inyo sanang kalau masih ado juo yang maucapan inyo. Tibonyo keluarga mutia diam-diam mambuek suprise untuak ulang tahun mutia yang ke-17 karena biasonyo umua iko dinanti bana jo anak remaja untuak dirayoan. Keluargo mutia pun bapikia untuak marancanokan acaro ulang tahun untuak mutia. Takajuik dan sanang bana mutia bisa diagiah keluargo yang sayang dan peduli jo inyo. Walaupun bak itu, manuruik mutia hari ulang tahun tu indak paralu bana dirayoan supayo indak mambarek an, cukuik jo doa dan ucapan se mutiah alah sanang.
Manjadi saksi kacalakaan tantu marupokan suatu hal nan sangaik manakuikkan bagi kabanyakan urang. Bagaimano tidak banyak nan akan kito alami katiko kito manjadi saksi kacalakaan. Salain itu katiko manjadi saksi kacalakaan pun biasonyo kito akan dimintai keterangan manganoi kajadian tersebut. Dan kasaksian kito itu pun harus bisa dipatangguang jawabkan kabanarannyo. Jikok kasaksian nan kito barikan tarnyato salah atau indak sasuai jo kajadian nan sabananyo maka kito harus siap mampatangguang jawabkannyo di pangadilan. Kacalakaan biasonyo akan manyababkan korbannyo mangalami luko sahinggo lokasi kajadian akan panuah dek darah. Hal iko tantu sangaik manakuikkan untuak urang nan indak bisa mancaliak darah. Dan itu bisa mambuek urang nan indak bisa maliek darah maraso lameh dan hilang tanago.
Katiko liburan sakolah pai baranang di waterboom waktu sakolah sasuatu nan paliang ditunggu. Waterboom jo kolam baranang biaso nyo babeda karano waterboom labiah banyak kolam dan wahana nan bisa dicubo, dan lahannyo labiah luweh. Paliang antri waktu itu saluncuran nan panjang dan tinggi. Jadi waktu itu nio mancubo lo karano alun pernah manyubo saluncuran nan panjang lain. Akhirnyo mancubo, katiko maluncua kironyo labiah ka saram dibandiang manyanangkan. Pas sampai dibawah langsuang maambiak angok panjang dek takuik salamo maluncua. Tapi waktu itu dek lamo bana dibawah suluncuran urang nan diateh kanai dan tasipak ka bawah dan kadaan kolamnyo waktu itu agak dalam. Sakatiko barusaho untuak muncua ka pamukaan, masalahnyo payah barangok sakaligus takajuik.
Katiko awak diancam tantu rasonyo takuik bana, apolai kalau ancaman nyo tu mambahayoan keluargo awak atau diri awak surang. Seperti carito Novi yang pernah diancam dek pacar inyo kalau sampai indak nio bahubungan badan akan diancam dengan kato mambunuah. Novi sabana manggaretek dan katakuik an katiko itu. Inyo manyasa bana alah pacaran, memang batua kalau pacaran adolah hal yang indak batua. Kareno selain maksiat indak sadoalah urang itu elok katiko pacaran. Untuak itu nan awak masiah mudo, jan habih an wakatu mudo awak kapado hal yang sio-sio. Apolai mamiliah untuak pacaran sacaro diam-diam. Kareno cowok yang elok indak mungkin maajak cewek nyo untuak hal yang aneh-aneh.
Maso ketek dulu kan ndak ado oto atau kendaraan lain dirumah Salsa. Jadi inyo salalu bajalan kaki kalau nio kama-kama jo amaknyo. Pai ka pasa waktu itu kan amaknyo maninggan inyo sabanta ka tukang sayua soalnyo amaknyo nio ka tampek tukang jual dagiang. Tibonyo ado urang jahek nan nio mamakso ikuik inyo. Untuang salsa manjariak dan tukang sayua tu langsuang manarik tangan salsa dari urang jahek tu, hampia se salsa diambiak urang jahek. Sampai kini kalau batamu jo urang nan mancurigakan gerak geriknyo ditampek umum ingek nyo jo trauma itu. Salsa ko mangatasi kacameh an nyo dengan caro fokus ka dirinyo, lalu manyiapkan dan bahati-hati salalu, siap tu mancari tampek nan aman,Tarakhir mancubo untuak memberanikan diri.
Dihari Malam Jumat, Andi nan saat itu sadang baliak dari kampus mamutuihan untuak lalu jalan pintas karano jalan raya kini sadang macet. Hari nan alah malam pun indak mambuek kaputtusan Andi goyah walaupun lalu kuburan. Karano Andi alah biaso lalu situ katiko inyo baliak. Tapi antah baa rasonyo malam itu Andi sangek marinding katiko malalui jalan tasabuik. Jadi, waktu andi alah tibo di jalan dakek kuburan tasabuik Andi mancaliak ado sosok nan manyarupoi mayat nan alah tabungkuih samo kain kafan. Kain kafan nan kumuah disertai wajah nan alah rusak takah alah digigik samo cacing dan lain sabagainyo sahinggo bantuaknyo cukuik hancua. Salain itu, gerakan nan malonpek-lompek dengan jarak sampai 5 meter itu mambuek Andi langsuang gas motornyo. Andi yakin nan inyo caliak katiko di kuburuan tasabuik adolah sosok pocong.
Di sakolah acok tajadi saurang siswa maraso dipamaluan. Ado banyak sabab, kek digarah-garahan kawan, di galak-galakan dek baju cabiak, diberangan guru dek nilai buruak, dan sabagainyo. Malu yang disababan dek ulah lingkungan sakolah tarutamo kawan-kawan ko banyak dampak buruaknyo bagi sasaurang yang di galak-galakan. Mako di situ ado peran guru yang pantiang dalam manangani hal tasabuik. Caro guru mahilangan raso malu tu hinggo gadang yaitu injan biaan parasaan malu siswa tu mambakeh dihatinyo. Dengan caro apo pun awak sabagai guru harus tau psikologi anak didik wak surang. Ado siswa yang mudah maraso malu dan mambaok ka hati, ado juo yang maraso bodoh amat. Nah siswa yang mambaok ka hati ko harus wak pahatian salah satunyo dengan caro mangecek face to face dan mambari konseling ka anak tu.
caro bangkik dari pengalaman gagal berbisnis yaitu manarimo keadaan dan mananangkan pikiren karano kegagalan dapek dirasoan samo siapopun. Indak ado alasan untuak manyarah dalam barusaho. Satalah itu malakukan evaluasi agar dapek baraja dari kesalahan nan tajadi di maso lalu dan dapek diperbaiki di maso mandatang. Dalam kagagalan indak manjadikan alasan untuak manguruang diri, tapi hal iko dapek digunoan untuak mancari solusi dengan mambangun relasi samo urang nan labiah profesional. Lalu, mancubo untuak mambangun baliak usaho dengan rencana nan baru dan labiah elok dari perencanaan sabalumnyo. Baraja dari kesalahan nan lalu, usaho kini haruih dilakukan dengan maksimal. Tetapi jiko masih gagal mako cubo caro lain nan labiah efektif. Asal jan pernah manyarah.
Caritonyo pas ambo nio ka kampus di siang hari paneh, ambo bajalan surang. Kareno lumayan jarak kosan ka kampus ambo bajalan palan-palan se, kareno baru siap mandi indak mungkin harus bakaringek lo liak. Kareno ambo bajalan indak tagageh jadi taraso dek ambo kalau ado urang yang maikuik an langkah ambo dari balakang. Ambo mancigok saketek kabalakang, tibonyo inyo baranti dan pura-pura mancaliak kabawah. Bajalan ambo ikuik bajalan juo inyo. Siao tu ambo cubo baranti lai, ikuik baranti juo inyo. Dari paragek nyo inyo nio maikuik an ambo, ndeh takuik bana apolai ambo surang se dijalan itu. Langsuang lah ambo balari, untuang se lari ambo labiah capek dari urang asiang tu.
Ndak manyangko kironyo ambo bisa ditimpa masalah sagadang ko. Ambo kahilangan Honda wakatu pai ka pasa. Honda itu ambo parkiran di muko musajik padohal, tapi ado se urang jaek nan mancurinyo. Honda ambo mereknyo scoopy warno merah, dan di badan honda nyo ado stiker hello kitty gadang dengan nomor plat BA 1998 J. Helmnyo nan warno coklat merek NHK ambo latakkan di ateh tampek duduak ilang lo dibaok dek pancurinyo. Alah bacari dan batanyo ka tukang parkir di sinan, ndak ado ciek pun nan tau. Ambo takuik bana maagiah tau apak ambo, tapi akhirnyo ambo telpon juo sambia manangih-nangih ngecek ka apak ambo kalau honda scoopy kasayangannyo ado nan mancuri.
Ndak manyangko ujuang nyo akan sarupo iko. Jantuang raso ka baranti katiko mandanga anak ambo divonis mangidap panyakik magh akut sahinggo harus dirawat intensif di rumah sakik. Kecek dokter penyebab dari panyakik anak ambo ko adolah karano acok mangkonsumsi makanan padeh sahinggo mambuek lambuangnyo luko. Memang akhir-akhir ko ambo acok caliaknyo makan indomie nan sadang hits di TV, yaitu mie samyang dari Korea. Manyasa rasonyo karano ambo ndak malarangnyo untuak mamakan makanan padeh tu. Kini hanyo kesembuhan nan ambo harapkan untuak anak ambo. Untuak ibu-ibu di luaran mudah-mudahan pengalaman ko bisa dijadikan contoh. Jan bia kan anak-anak awak untuak mangkonsumsi makanan padeh balabiahan. Kontrol apo se nan nyo makan. Jan sampai manyasa di kamudian hari mode ambo.
Ambo ko akhir-akhir kini memang nio marutinkan untuak baolahraga. Olahraga nan ambo lakuan tu bamacam-macam. Banyak bana manfaaik nan ambo raso cirinyo olahraga nan ambo lakuan tu alah batua kareno ambo lalok labiah lamak, bakaringek, energi tubuh ambo maningkek, barek badan mulai turun, dan tabantuak otoik badan ambo. Kiro-kiro mode itu lah, biasonyo olahraga di rumah ambo tapi kadang di gym. Pas ambo ka gym tibo-tibo se ado nan mangecek an baun. Pas itu ambo alah salasai olahraga tapi memang alun barasiah-barasiah lai, tapi malu bana pas dikecek an baun katiko salasai olahraga tu. Padohal namonyo juo urang baru salasai olahraga, indak mungkin ambo agiah banyak minyak wangi.
Banyak kasus dimano urang maningga karano bunuah diri. Korban bullying bisa jadi salah ciek panyabab urang malakuan bunuah diri. Bullying atau mancimeeh adolah tindakan jaek. Dimano awak bausaho malakuan panindehan atau kakarehan nan dilakuan sacaro sangajo dan balanjuik taruih-taruihan. Hal iko batujuan untuak manyakikan fisik ataupun batin urang nan awak cimeeh. Kadang tindakan ko alah manjadi kabiasaan, sahinggo pambuli atau nan mancimeeh indak sadar kalau inyo alah manyakikan urang tarlalu dalam. Urang nan mambuli acok maabaian sakik nan di tarimo korban, bahkan acok capek malupoan kajahatannyo. Sadangkan korban nan di buli bisa kanai sakik nan lua biaso. Acok kali sakik nan ditarimo bisa mambuek korban sakik hati ataupun fisik nan payah untuak ilang, atau bahkan bapikia untuak maakhiri iduiknyo. Karano itu Marilah awak samo samo iduik saliang manghargoi dan indak saliang manyakiti.
Masih taingek kejadian di sore hari tu, katiko ambo sadang santai-santai mananti kawan ambo nan lain untuak pulang samo tibo-tibo tanah ko baguncang. Guncangnyo kareh bana. Dek takuik kanai bangunan-bangunan tinggi kampus ambo nan runtuah ambo bae balari ka lapangan. Sakatiko suasana santai tadi langsuang barubah drastis. Katiko baniek untuak pulang ternyato kendaraaan dari bawah ka ateh alah rami karano tasebar isu aia lauik alah naiak sahinggo urang bagageh untuak pai ka daratan nan labiah tinggi. Dek sangkiang raminyo kendaraan saat itu banyak urang nan maninggakan otonyo dan bajalan kaki mancari tampek nan labiah tinggi. Suasana mencekam bana saat itu. Tampang urang-urang alah cameh sadonyo. Ambo hanyo bisa manangih karano rumah ambo dakek lauik. Tapi untuang lah ndak tajadi apo-apo.
Untuak ngeprank kawan ambo nan sadang baulang tahun kami berencana malibatkan pacarnyo. Jadi kami mambuek carito kalau pacarnyo ko kecelakaan katiko akan mahadiri acara ulang tahunnyo. Untuak meyakinkannyo, sabalum hari H kami ma makeup an pacar kawan ambo ko dengan makeup karakter nan mambuek mukonyo ko hancua. Setelah itu kami suruah pacarnyo untuak mamoto mukonyo nan hancua tadi supayo pas hari H bisa dikirimkan ka kawan ambo di saat acara ulang tahunnyo. Rencana terakhir adolah maminta pacar kawan ambo untuak datang pas akhir-akhir acara di hari H. Rencana pun bajalan dengan lancar. Ndak ado kato nan bisa diucapkan dek kawan ambo nan sadang baulang tahun katiko mandanga pacarnyo balangga di perjalanan. Sedangkan saat itu inyo manunggu-nunggu kedatangan pacarnyo untuak bisa maambuih lilin basamo. Apo lai katiko foto pacarnyo sadang luko-luko dikiriman ka hpnyo. Marauang nyo manangih. Padohal pacarnyo alah ado di tampek pesta ulang tahunnyo. Ndak bara lamo kamudian dek bantuak kawan ambo samakin kacau akhirnyo kami manyuruah pacarnyo untuak kalua dan maagiah tau kalau nan disabuik an tadi tu cuma prank.
Tika bahagia bana bisa manikah jo urang nan salamo ko inyo cinto. Padohal sabalum inyo nio manikah, urang tuo tika indak satuju. Tika jo calon tika salalu mancubo untuak maluluahkan hati urang tuo tika. Hal-hal nan elok pun alah ditampak an, dan syarat-syarat yang di nio pun alah tapanuhi. Akhirnyo urang tuo tika alah satuju dan mancaliak kasungguahan calon tika. Tika sanang di hari pernikahan inyo sadoal urang merestui. Manuruik tika restu urang tuo sabana penting dan mayakinkan urang tuo jo pilihan awak paralu juo. Bantuak nan awak caliak salamo ko urang-urang nan barumah tanggo kalau indak direstui jo urang tuo pasti banyak kendala nan inyo hadapi di tangah pernikahan.
Katiko Lisa baru baliak dari liburannyo  yaitu 2 minggu kini mangharuihkan Lisa untuak mamulai aktivitasnyo kambali yaitu mamasak untuak makanannyo. Namun katiko inyo mambuka tampek nasi inyo mancaliak ado nasi nan alah barbulu serta tampek masih inyo mancaliak ado nasi nan alah barbulu serta mampunyoi baun nan sangek indak lamak. Katiko inyo mambuka tampek nasi itu langsung tacium baun nan sangek manyangek dan sontak sajo Lisa langsung manjauh. Dan satelah Lisa siap barulah inyo mangambil nasi nan alah busuak itu lalu mambuangnyo ka tong sarok. Salain itu jugo Lisa mancuci wadah tampek nasi itu sahinggo baun nan tertempel dapek manghilang. Dan nasi busuak nan ado di tong sarok itu langsung dibuang keluar agar baunnyo indak tingga didalam rumah.
Parnikahan Kaesang Pangarep jo Erina Gudono sadang acok dibicarokan warganet. Bagaimano indak, masyarakat Indonesia saolah turuik diajak marayokan hari bahagia putra bungsu Presiden Jokowi tasabuik di babagai palatform media sosial. Salah satu artis nan datang di acara akda Kaesang Pangarep jo Erina adolah Irfan Hakim. Di momen bahagia tasabuik indak sangajo diabadian Irfan Hakim di kameranyo. Katiko itu, Irfan Hakim sangajao marekan momen untuak konten di kanal Youtubenyo. Dalam video tasabuik Irfan Hakim taliek manghampiri saurang nan inyo kiro Kaesang Pangarep, padahal nyatonyo nan inyo hampiri adolah Gibran Rakabuming Raka. Dangan polosnyo Irfan Hakim manyabuik kaka Kaesang jo sabutan 'pangantin'. Salain itu Irfan Hakim mangatokan kapado Gibran bahwa ianyo taliek sangek tagang.
Urang nan sadang basadiah karena kenyataan yang inyo dapek ndak sasuai jo harapan inyo sadang inyo alah bausaho. Jan manjadi urang nan paliang tau kondisi kawan awak yang marasoan kasadiahan bantuak tu. Manuruik ambo urang nan sadang takajuik bana karena tau hasil nan inyo nio indak sesuai jo keinginannyo, cubo untuak dangaan se kecek urang tu. Awak cukuik manjadi pendengar se jan banyak berang jo urang mode tu karena sabananyo inyo cuman nio maluapkan se perasaan inyo pada saat itu. Sabananyo urang yang sadang basadiah tu tau apo nan tajadi ka inyo. Urang tu tau jo harus samangaik lo baliak, tapi kalau baru bana marasoan nyo yo pasti takajuik. Jadi jan banyak kecek awak lai cukuik dangaan se.
katiko manghadapi kejadian indak taduga takah mancaliak urang nan sadang kecelakaan di depan kita dan saat itu indak ado urang satupun nan mancaliaknyo sahinggo diperlukan hal-hal barikuik iko agar indak dicap sabagai tasangka dari kecelakaan nan telah tajadi tasabuik. Partamo,  indak manyentuh korban maupun kendaraan nan  tajadi kecelakaan tasabuik agar katiko polisi mamareso takait kecelakaan itu indak maninggalkan  jejak nan bisa saja itu ditetapkan sebaiknyo tasangka dari kecelakaan. Kaduo,  disarankan untuak mamvideo kejadian saat itu. Katigo,  kalau korban kecelakaan masih indak talalu parah atau masih bisa diselamatkan Maka segeralah tolong dan hubungi pihak kesehatan  takah ambulans. Kaampek,  jika korban tasabuik telah maninggal dunia maka Segera hubungi pihak barwajib sahinggo mereka dapek mangevakuasi korban tasabuik.